Taťjana Lehenová

**Taťjana Lehenová** (* 23. január 1961, Bratislava) je slovenská spisovateľka a právnička, ktorá tvorila na konci 80. rokov 20. storočia. Je autorkou poézie a detskej literatúry. Jej dielo patrí do počiatku vývoja postmodernizmu.

## Život
Taťjana Lehenová sa narodila v Bratislave a študovala na gymnáziu Ladislava Sáru (1976 – 1980). Štúdium na Právnickej fakulte Univerzity Komenského v Bratislave absolvovala v roku 1984. Do roku 1987 pôsobila ako podniková právnička v Československom rozhlase v Bratislave. Ďalšie dva roky bola v slobodnom povolaní. V rokoch 1989 – 1990 bola zamestnaná vo výtvarnej redakcii vydavateľstva Slovenský spisovateľ. Od roku 1991 pôsobí v Prahe, bola zamestnaná ako právnička vo firme Kunsttrans a krátko pracovala ako redaktorka mesačníka Listy (2004), tiež prekladala z češtiny do slovenčiny časopis *Rodinný dom* (2005 – 2006). Aktuálne pracuje ako právnička.

## Tvorba
Lehenová mala síce relatívne krátke tvorivé obdobie, no o to viac inovatívne. Literárna veda ju zaraďuje do predvoja ďalšej vlny postmoderny, ktorá sa začala vyvíjať už v polovici 80. rokov 20. storočia. Jej postmoderné básnické zbierky boli výsledkom niekoľkoročného vývoja a vydala ich koncom 80. rokov. Sú to knižný debut *Pre vybranú spoločnosť (a zvlášť pre Alenku)* (1989), ktorá je čiastočne ovplyvnená tvorbou Jozefa Urbana a Ivana Koleniča. Druhá básnická zbierka *Cigánsky tábor* (1991) je podľa Jaroslava Šranka vytvorená pod vplyvom Barbarskej generácie, obidve však náležia do obdobia novej postmoderny. Podľa Taťjany Lehenovej jej tvorba je v jej originálnom štýle bez vplyvov a zároveň odmieta názor, že je feministická. Ďalším úspešným dielom je detská knižka *Je Miška myška? Príhody celkom skvelej rodiny* (1991). Tento príbeh zo života rodiny mal veľký úspech, bol inscenovaný ako divadelná hra aj muzikál. Príbeh o Miške najprv vychádzal v časopise Slniečko 1986 – jar 1987.

## Dielo
* *Pre vybranú spoločnosť (a zvlášť pre Alenku)* (1989), zbierka básní, ISBN 80-220-0107-4
* *Cigánsky tábor* (1991), zbierka básní, vydavateľ Slovenský spisovateľ, rok 1991, ISBN 80-220-0261-5
* *Je Miška myška? Príhody celkom skvelej rodiny* (1991), knižka prózy pre deti, ISBN 978-80-566-0051-1
* scenár k divadelnej hre *Miška z bříška*
* *Nepoložená otázka*, román, vydavateľ Slovart, rok 2023, Bratislava, ISBN 978-80-556-6193-3

## Antológie
* *Ako sa číta báseň* (Dvadsaťsedem autorských interpretácií) 2013, obsahuje interpretáciu vlastnej básne
* *Plášť bohyne*, antológia 23 slovenských autoriek, vydala Matica slovenská v Srbsku
* *Medzi dvoma domovmi 1*. Antológia slovenskej poézie v zahraničí, vydali Literárne informačné centrum a Svetové združenie Slovákov v zahraničí

## Ocenenie
*Prémia Slovenského literárneho fondu za zbierku *Pre vybranú spoločnosť* – 1990
*Titul Najlepšia kniha udeľovaný Medzinárodným domom umenia pre deti Bibiana za knihu *Je Miška myška?* – 1992
*Grand Prix na festivale PIF v Záhrebe za hru *O deviatich mesiačikoch *– 1996
*Hlavná cena na festivale detských divadelných hier v Prahe v Divadle v Dlouhé za muzikál *Myška z bříška *– 2006

## Referencie

Kategória:Osobnosti z Bratislavy
Kategória:Slovenskí básnici
Kategória:Slovenskí právnici
Kategória:Absolventi Právnickej fakulty Univerzity Komenského v Bratislave
Kategória:Spisovatelia postmoderny